Document ID: 32010R0243
Publication Date: 2010-03-23

Content:
REGOLAMENT TAL-KUMMISSJONI (UE) Nru 243/2010
tat-23 ta' Marzu 2010
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill rigward Titjib għall-Istandards Internazzjonali tar-Rappurtaġġ Finanzjarju (IFRSs)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabilità (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
F′April 2009, il-Bord tal-Istandards Internazzjonali tal-Kontabilità (IASB) ippubblika Titjib għall-Istandards Internazzjonali tar-Rappurtaġġ Finanzjarju, minn hawn ‘il quddiem “it-Titjib għall-IFRSs”, fil-qafas tal-proċess annwali tiegħu ta' titjib li jimmira li jirrazzjonalizza u jikkjarifika l-istandards internazzjonali tal-kontabilità. Il-biċċa l-kbira tal-emendi huma kjarifiki jew korrezzjonijiet tal-IFRSs eżistenti jew emendi b'konsegwenza ta' tibdiliet li saru qabel fl-IFRSs. L-emendi fl-IFRS 8, l-IAS 17, l-IAS 36, l-IAS 39 jinvolvu tibdiliet fir-rekwiżiti eżistenti jew fil-gwida addizzjonali għall-implimentazzjoni ta' dawk ir-rekwiżiti.
(3)
Il-konsultazzjoni mal-Grupp Tekniku ta’ Esperti (TEG) tal-Grupp Konsultattiv Ewropew dwar ir-Rappurtar Finanzjarju (EFRAG) tikkonferma li t-Titjib fl-IFRSs jissodisfa l-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002. F'konformità mad-Deċiżjoni tal-Kummissjoni 2006/505/KE tal-14 ta' Lulju 2006 li tistabbilixxi Grupp ta' Reviżjoni tal-Konsulenza dwar Normi [Grupp Konsultattiv dwar ir-Reviżjoni tal-Istandards] biex jagħti parir lill-Kummissjoni dwar l-oġġettività u n-newtralità tal-opinjonijiet tal-Grupp Konsultattiv Ewropew dwar ir-Rappurtar Finanzjarju (EFRAG) (3), il-Grupp Konsultattiv dwar ir-Reviżjoni tal-Istandards qies l-opinjoni tal-EFRAG dwar l-adozzjoni u ta parir lill-Kummissjoni li din hija bbilanċata kif xieraq u oġġettiva.
(4)
Ir-Regolament (KE) Nru 1126/2008 għandu għaldaqstant jiġi emendat skont dan.
(5)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabilità,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 1126/2008 għandu jiġi emendat kif ġej:
(1)
L-Istandards Internazzjonali tar-Rappurtaġġ Finanzjarju (IFRS) 2, l-IFRS 5, l-IFRS 8 għandhom jiġu emendati kif stipulat fl-Anness għal dan ir-Regolament;
(2)
L-Istandards Internazzjonali tal-Kontabilità (IAS) 1, l-IAS 7, l-IAS 17, l-IAS 36, l-IAS 38, l-IAS 39 għandhom jiġu emendati kif stipulat fl-Anness għal dan ir-Regolament;
(3)
L-Interpretazzjoni 9 tal-Kumitat għall-Interpretazzjoni tar-Rappurtaġġ Finanzjarju Internazzjonali (IFRIC) u l-Interpretazzjoni 16 tal-IFRIC għandhom jiġu emendati kif stipulat fl-Anness għal dan ir-Regolament.
Artikolu 2
Kull kumpanija għandha tapplika l-emendi għall-istandards imsemmija fl-Artikolu 1, mhux aktar tard mid-data tal-bidu tal-ewwel sena finanzjarja tagħha li tibda wara l-31 ta’ Diċembru 2009.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, it-23 ta’ Marzu 2010.

Metadata:
Eurovoc Level 1 Categories: 100148
100152
100146
100158
100150
Eurovoc Level 2 Categories: 100201
100222
100261
100230
100189
Eurovoc Level 3 Categories: 1804
4362
54
3641
1630
1422
All Eurovoc Categories: 1804
3647
4372
4491
5156
54
616